ჩალკო
ჩალკო (ესპ. Lago de Chalco) — ტბა მექსიკაში, მეხიკოს ველზე. ეს ტბა საკმაოდ მნიშვნელოვან როლს ასრულებდა ცენტრალურ მექსიკის ტერიტორიაზე ადამიანის განვითარებაში. მოგვიანებით იგივე სახელი ეწოდა მის აღმოსავლეთით მდებარე ქალაქს. ჩალკო და მექსიკის სხვა დიდი ტბები (მლაშე ტესკოკო, სუმპანო, ხალტოკანი და მტკნარი შოჩიმილკო) შეადგენდნენ ძველი მექსიკის ტბების აუზის სისტემის ნაწილს. ამ ტბების მიმდებარე ტერიტორია არაერთი მესოამერიკული ცივილიზაციის სამშობლო იყო, მათ შორის ოლმეკებისა და აცტეკების. ჩალკოს მტკნარ წყალს, აცტეკები აგრარულ სექტორში ფართოდ გამოიყენებდნენ. ესპანელების მოსვლის შემდეგ, ეს სისტემა მოიშალა და ტერიტორია ხალხმა მასიურად მიატოვა.